Nyrok City

Nyrok City on suomalaisen Mauri Kunnaksen vuosina 1975–1986 piirtämä värillinen sarjakuva, joka ilmestyi nuortenlehdissä Intro, Help! ja Suosikki. Ensimmäinen Nyrok City -tarina oli Esittely, joka ilmestyi Intron 11. numerossa marraskuussa 1975. Introa julkaistiin kaksitoista kertaa vuodessa. Viimeinen Nyrok City -tarina nimeltä One More Time: Nyrok City ilmestyi Suosikissa heinäkuussa 1986. Kunnas sai Puupäähatun Nyrok City -sarjakuvastaan Sarjakuvaseuralta 4. kesäkuuta 1981.

Sarjakuvat käsittelivät populaarikulttuurin maailmaa ja sen ulkomaisia sekä suomalaisia yhtyeitä eri nimiväännöksillä, joita olivat mm. 
"Let's Eppelin" (Led Zeppelin)
"Peppu Epänormaali" ja "Eppä-Normaali" (Eppu Normaali)
"Hanoi Rotta", "Honai Rots" tai "Honai Dogs" "Hanoi Dogs" (Hanoi Rocks)
"Pläskinen" tai "Coca Cola Läskinen" (Juice Leskinen)
"Pelle Piljoona" tai "Pecos Biljoona" (Pelle Miljoona)
"Maikl Säxön" ja hänen kappaleensa "Thrillerihiiri" (Michael Jackson ja Thriller)
"Veltto Mäkinen" (Veltto Virtanen)
"Antti Koiperhonen" (Andy McCoy)
"Sam Jahva" (Sam Yaffa)
"Piitles" (The Beatles)
"Miki Hiiri" (Michael Monroe)
"Pöörnepori", "Pörneporki" ja "Pöörne Puri" (Björn Borg)
"Humu + The Remmukeins", "Hummukanes" (Hurriganes)
"Rymy-Eetu" (Remu Aaltonen)
"Pertta Järvelä" (Albert Järvinen)
"Makkara Peruspäkkyrä" (Maukka Perusjätkä)
"Prollin Tsouns" ja "Rollink Stones" (The Rolling Stones)
"Hemmo Holhoojapaise" (Holle Holopainen)
"Kakka Kuvaja" (Jukka Kajava)
"Mr. Resley" (Elvis Presley)
"Lipsu Tänninen" (Ilkka Lipsanen eli Danny)
"Virveli Rotsi" (Vicky Rosti)
"Peisitirollingstones" (Bay City Rollers ja Rolling Stones)

Nyrok City -sarjakuvat olivat myös parodiaversioita tunnetuista elokuvista, kuten:
"lndiana Mäkinen ja karonneen järjen mettästäjät" (Indiana Jones ja Kadonneen aarteen metsästäjät)
"0,007 ja Gultavarvas" (osa 1), "0,07 Gold Vingö" (osa 2), "Gotletfinger 0,7" (osa 3), "00,00007 + Kuttu" (osa 4), "000,77" (osa 5) (007 ja Kultasormi).
"Ossopucco" ja "Never say Ossopucco again" (Octopussy ja Älä kieltäydy kahdesti)
"Läzzie palaa kotiinsa" (Päähenkilö on Rapusyötti eli Lässy tai Läzzie) Sarjakuva irvii Lassie-nyyhkyelokuvia.
"Kuusikko syö evästä luolassa", "Kuusikko löytää Tammisaaren"  (Viisikko-kirjat ja -elokuvat)
"Hilipilistriit" (Hill Street Blues)
"The Treasure of Sierra Matrassi, Aarre Sieraimessa" (Sierra Madren aarre)
"Tuntematon solttu" (Tuntematon sotilas)
"Väskynä Luiru" (Vesku Loiri)
"U. Turhapieru" (Uuno Turhapuro)

 
Vaikka Nyrok City -sarjakuva julkaistiin alun perin vain lehdissä, löytyy koko Nyrok City -tuotanto myöhemmin julkaistuilta kokoelmilta Nyrok City Kollektion 1 (1984), Nyrok City Kollektion 2 (1993) ja The best & wörst of Nyrok City (2000). Nyrok Cityn kaltaista sarjakuvaa on julkaistu myös kokoelmilla Nyrok Daily News Presents: Kotlant Jaarti (1982 1980-luvullaja Mac Moose ja Jagge Migreenin tapaus (1995). Jagge Migreeni on Mick Jagger.

Nyrok City -sarjakuvissa oleellisessa asemassa on kieli. Suurin osa sarjakuvien henkilöhahmoista puhuu samaan tapaan. Hahmojen puhe perustuu vahvasti Tyrvään murteeseen, joka on myös Mauri Kunnaksen oma murre. Tyrvään murretta puhutaan Kunnaksen kotikaupungin Vammalan (nyk. osa Sastamalaa) seudulla. Niinpä Nyrok Cityn henkilöhahmot käyttävät useimmiten avartuneita diftongeja (ei "kieli" vaan "kiäli", ei "työ" vaan "tyä"), korvaavat yleiskielen d:n r:llä ("homehrutaan", "rarikaali") ja käyttävät inessiivin päätteessä vain yhtä s:ää ("syrjäsä", "Suamesa", "näisä vanhemmisa naisisa"). Lisäksi sarjakuvissa käytetään runsaasti yleiskielelle vieraita, Tyrvään murteeseen kuuluvia sanoja ("helppeesti", "hoto", "punttu", "pöykky"). Tyrvään murteen lisäksi Kunnas on käyttänyt sarjakuvissa myös aikansa nuorisoslangia ja itse keksimiään uudissanoja. Englanninkieliset sanat kirjoitetaan Nyrokissa tahallisen junttimaisella tavalla huonoa ääntämystä vastaavasti ja vierassanojen pehmeät konsonantit korvataan yleensä kovilla vastineilla (G:stä tulee K, D:stä T, B:stä P jne.).

Vaikka "Junttila" eli Suomi ja "koko maailma" asetettiin vastakkain, Kunnas tavallaan puolusti perinteistä suomalaisuutta ja irvi sitä väheksyviä suomalaisia rocktähtiä. Erityisesti kohteeksi joutui monesti  Suomen ainut 1980-luvulla kansainvälisesti menestynyt yhtye, Hanoi Rocks, joka korosti kuinka muu maailma ja erityisesti Tukholma oli parempi kuin suomalaisten "junttisäpinät". Monesti keskeinen juoni Nyrok City -tarinassa oli se, että kansainvälinen rocktähti eksyi keskellä Suomen korppea ja "junttikansaa". Esimerkiksi tarinassa Malka. Sarjakuva tabuista (Suosikki 1981/3) Miki Hiiri (Michael Monroe) eksyi keskellä suomalaista korpea ja tunki päänsä mieluummin suomalaisen pienviljelijän hikiseen saappaaseen kuin hengitti raikasta suomalaisen maaseudun pakkasilmaa. Tuo hikisen saappaan haju toi kotoisan ja kansainvälisen Tukholman viemäriverkoston ilmapiirin mieleen. Toinen vastaava tarina kertoi siitä, kuinka viskiä juova ET (Keith Richards) eksyi suomalaiseen korpeen ja päästyään takaisin Rolling Stones -yhtyeensä yksityiskoneeseen valitteli yhtyetovereilleen, kuinka Suomi oli kauhea paikka, koska "siellä ei saanut muuta kuin maitoo". 

Eräs virolainen yhtye on ottanut nimekseen "Nyrok City". Samoin Nyrok Cityn pohjalta Mauri Kunnas muodosti yhtyeen Nyrok Dolls. Nyrok city on suomalainen väännös nimestä "New Rock City", joka taas vääntyy New York Citystä. Nyrok Dolls taas on väännös New York Dolls -yhtyeestä.

Nyrok City -sarjakuvat lehdissä julkaisujärjestyksessä

Lähteet 

Mauri Kunnaksen sarjakuvat
Strippisarjakuva